ททท. มอบตราสัญลักษณ์ SHA Plus แก่พระบรมมหาราชวัง พร้อมเปิดให้ชาวไทยและต่างชาติเข้าชม 1 พฤศจิกายนนี้
นายยุทธศักดิ์ สุภสร ผู้ว่าการการท่องเที่ยวแห่งประเทศไทย (ททท.) เปิดเผยว่า   ททท.ได้มอบตราสัญลักษณ์ SHA Plus ให้แก่พระบรมมหาราชวัง โดยพลอากาศตรี สุพิชัย สุนทรบุระ รองเลขาธิการพระราชวัง เป็นผู้รับมอบ สำหรับพระบรมมหาราชวังและวัดพระศรีรัตนศาสดาราม เป็นสถานประกอบการที่ได้รับรองมาตรฐาน SHA เมื่อวันที่ 17 มิถุนายน 2563 และในปีนี้ได้ยกระดับการให้บริการด้านสุขอนามัยอย่างต่อเนื่องและเจ้าหน้าที่ให้บริการได้รับวัคซีนครบตามเกณฑ์ที่กำหนด ททท. จึงได้พิจารณามอบมาตรฐาน SHA Plus สะท้อนความพร้อมในการให้บริการนักท่องเที่ยวอย่างมีคุณภาพ เพื่อให้นักท่องเที่ยวมีความปลอดภัยและมั่นใจในการเข้าชมสถานที่ ปัจจุบันมีจำนวนสถานประกอบการได้รับรองมาตรฐาน SHA Plus ทั้งสิ้น 4,224 ราย ประกอบด้วย สถานประกอบการในพื้นที่กรุงเทพมหานคร จำนวนทั้งสิ้น 102 รายทั้งนี้พระบาทสมเด็จพระเจ้าอยู่หัว พระราชทานพระบรมราชานุญาตให้ประชาชนเข้าชมพระบรมมหาราชวังและวัดพระศรีรัตนศาสดาราม ได้ตั้งแต่วันที่ 1 พฤศจิกายน 2564 รวมทั้งนโยบายการเปิดประเทศรับนักท่องเที่ยวต่างชาติ และกรุงเทพมหานคร ได้รับเลือกเป็นพื้นที่นำร่องระยะที่ 1 ถือเป็นโอกาสที่ดีที่จะได้ต้อนรับนักท่องเที่ยวทั้งชาวไทยและชาวต่างประเทศเข้ามาชื่นชมความงดงามของสถาปัตยกรรมและเรียนรู้ประวัติศาสตร์ชาติไทย ผู้สนใจสามารถเข้าชมได้ทุกวัน ตั้งแต่เวลา 08.30 น.– 15.30 น. ชาวไทยเข้าชมได้โดยไม่เสียค่าใช้จ่าย ส่วนชาวต่างชาติเสียค่าเข้าชม คนละ 500 บาท